b'\n_START_ARTICLE_\nLichtental, S\xc4\x83rata\n_START_SECTION_\nIstoric\n_START_PARAGRAPH_\nPrin Tratatul de pace de la Bucure\xc8\x99ti, semnat pe 16/28 mai 1812, \xc3\xaentre Imperiul Rus \xc8\x99i Imperiul Otoman, la \xc3\xaencheierea r\xc4\x83zboiului ruso-turc din 1806 \xe2\x80\x93 1812, Rusia a ocupat teritoriul de est al Moldovei dintre Prut \xc8\x99i Nistru, pe care l-a al\xc4\x83turat \xc8\x9ainutului Hotin \xc8\x99i Basarabiei/Bugeacului luate de la turci, denumind ansamblul Basarabia (\xc3\xaen 1813) \xc8\x99i transform\xc3\xa2ndu-l \xc3\xaentr-o gubernie \xc3\xaemp\xc4\x83r\xc8\x9bit\xc4\x83 \xc3\xaen zece \xc8\x9binuturi (Hotin, Soroca, B\xc4\x83l\xc8\x9bi, Orhei, L\xc4\x83pu\xc8\x99na, Tighina, Cahul, Bolgrad, Chilia \xc8\x99i Cetatea Alb\xc4\x83, capitala guberniei fiind stabilit\xc4\x83 la Chi\xc8\x99in\xc4\x83u)._NEWLINE_Pentru a-\xc8\x99i consolida st\xc4\x83p\xc3\xa2nirea asupra Basarabiei, autorit\xc4\x83\xc8\x9bile \xc8\x9bariste au sprijinit stabilirea \xc3\xaen sudul Basarabiei a coloni\xc8\x99tilor de diverse etnii. Fiecare familie a primit de la stat 60 ha teren cu drept de transmitere c\xc4\x83tre mo\xc8\x99tenitori, fiind scuti\xc8\x9bi pe 50 de ani de toate impozitele \xc8\x99i de serviciul militar obligatoriu \xc8\x99i fiindu-le garantat\xc4\x83 libertatea religiei._NEWLINE_\xc8\x9aarul rus Alexandru I a pus la dispozi\xc8\x9bie un teren de 16.000 desetine (aproximativ 18.000 ha) din Basarabia pentru \xc3\xaenfiin\xc8\x9barea de sate de coloni\xc8\x99ti germani basarabeni. La 19 martie 1822, au sosit \xc3\xaen sudul Basarabiei primii imigran\xc8\x9bi germani (63 de familii \xc8\x99i 9 persoane nec\xc4\x83s\xc4\x83torite care proveneau din Bavaria \xc8\x99i W\xc3\xbcrttemberg \xc8\x99i erau conduse de preotul Ignaz Lindl), care au mers cu c\xc4\x83ru\xc8\x9bele cu coviltir de-a lungul r\xc3\xa2ului S\xc4\x83rata. Ei s-au oprit \xc3\xaen jurul unei f\xc3\xa2nt\xc3\xa2ni de pe malul drept al r\xc3\xa2ului \xc8\x99i au format colonia S\xc4\x83rata, denumit\xc4\x83 dup\xc4\x83 r\xc3\xa2ul care curgea pe acolo. Coloni\xc8\x99tii erau at\xc3\xa2t de religie catolic\xc4\x83, c\xc3\xa2t \xc8\x99i de religie protestant\xc4\x83._NEWLINE_Pe lotul ini\xc8\x9bial de teren de la S\xc4\x83rata de 16.000 desetine au ap\xc4\x83rut, de asemenea, \xc3\xaen jurul anului 1830, \xc8\x99i alte sate de coloni\xc8\x99ti germani din Basarabia: Gnadental \xc8\x99i Lichtental. Satul Lichtental a fost fondat de c\xc4\x83tre coloni\xc8\x99tii germani \xc3\xaen anul 1835._NEWLINE_\xc3\x8en urma Tratatului de la Paris din 1856, care \xc3\xaencheia R\xc4\x83zboiul Crimeii (1853-1856), Rusia a retrocedat Moldovei o f\xc3\xa2\xc8\x99ie de p\xc4\x83m\xc3\xa2nt din sud-vestul Basarabiei (cunoscut\xc4\x83 sub denumirea de Cahul, Bolgrad \xc8\x99i Ismail). Satul Lichtental a r\xc4\x83mas \xc3\xaen continuare pe teritoriul Rusiei._NEWLINE_Dup\xc4\x83 Unirea Basarabiei cu Rom\xc3\xa2nia la 27 martie 1918, satul Lichtental a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Tatar-Bunar a jude\xc8\x9bului Cetatea Alb\xc4\x83. Pe atunci, majoritatea popula\xc8\x9biei era format\xc4\x83 din germani, exist\xc3\xa2nd \xc8\x99i comunit\xc4\x83\xc8\x9bi mic\xc4\x83 de ucraineni, ru\xc8\x99i, evrei \xc8\x99i rom\xc3\xa2ni. La recens\xc4\x83m\xc3\xa2ntul din 1930, s-a constatat c\xc4\x83 din cei 1.876 locuitori din sat, 1.800 erau germani (95.95%), 33 ucraineni (1.76%), 17 ru\xc8\x99i (0.91%), 14 evrei (0.75%) \xc8\x99i 12 rom\xc3\xa2ni (0.63%)._NEWLINE_Ca urmare a Pactului Ribbentrop-Molotov (1939), Basarabia, Bucovina de Nord \xc8\x99i \xc8\x9ainutul Her\xc8\x9ba au fost anexate de c\xc4\x83tre URSS la 28 iunie 1940. Dup\xc4\x83 ce Basarabia a fost ocupat\xc4\x83 de sovietici, Stalin a dezmembrat-o \xc3\xaen trei p\xc4\x83r\xc8\x9bi. Astfel, la 2 august 1940, a fost \xc3\xaenfiin\xc8\x9bat\xc4\x83 RSS Moldoveneasc\xc4\x83, iar p\xc4\x83r\xc8\x9bile de sud (jude\xc8\x9bele rom\xc3\xa2ne\xc8\x99ti Cetatea Alb\xc4\x83 \xc8\x99i Ismail) \xc8\x99i de nord (jude\xc8\x9bul Hotin) ale Basarabiei, precum \xc8\x99i nordul Bucovinei \xc8\x99i \xc8\x9ainutul Her\xc8\x9ba au fost alipite RSS Ucrainene. La 7 august 1940, a fost creat\xc4\x83 regiunea Ismail, format\xc4\x83 din teritoriile aflate \xc3\xaen sudul Basarabiei \xc8\x99i care au fost alipite RSS Ucrainene ._NEWLINE_\xc3\x8en septembrie 1940, la apelul lansat de Germania nazist\xc4\x83, membrii comunit\xc4\x83\xc8\x9bii germanilor basarabeni s-au repatriat \xc3\xaen Germania. \xc3\x8en Basarabia au r\xc4\x83mas numai 2.000 din cei aproximativ 93.000 de germani. R\xc4\x83mase pustii, satele germane au fost populate cu ucraineni sosi\xc8\x9bi din Rom\xc3\xa2nia sau din alte zone ._NEWLINE_\xc3\x8en perioada 1941-1944, toate teritoriile anexate anterior de URSS au reintrat \xc3\xaen componen\xc8\x9ba Rom\xc3\xa2niei. Apoi, cele trei teritorii au fost reocupate de c\xc4\x83tre URSS \xc3\xaen anul 1944 \xc8\x99i integrate \xc3\xaen componen\xc8\x9ba RSS Ucrainene, conform organiz\xc4\x83rii teritoriale f\xc4\x83cute de Stalin dup\xc4\x83 anexarea din 1940, c\xc3\xa2nd Basarabia a fost rupt\xc4\x83 \xc3\xaen trei p\xc4\x83r\xc8\x9bi. Un num\xc4\x83r de 98 localnici au luptat \xc3\xaen cel de-al doilea r\xc4\x83zboi mondial, 12 dintre ei murind pe front. \xc3\x8en sat se afl\xc4\x83 o groap\xc4\x83 comun\xc4\x83 \xc3\xaen care au fost \xc3\xaengropa\xc8\x9bi 10 solda\xc8\x9bi, deasupra ei fiind construit un monument._NEWLINE_\xc3\x8en anul 1947, autorit\xc4\x83\xc8\x9bile sovietice au schimbat denumirea oficial\xc4\x83 a satului din cea de Lichtental \xc3\xaen cea de Sv\xc3\xaetlodolinske. \xc3\x8en anul 1954, Regiunea Ismail a fost desfiin\xc8\x9bat\xc4\x83, iar localit\xc4\x83\xc8\x9bile componente au fost incluse \xc3\xaen Regiunea Odesa._NEWLINE_\xc3\x8encep\xc3\xa2nd din anul 1991, satul Lichtental face parte din raionul S\xc4\x83rata al regiunii Odesa din cadrul Ucrainei independente. \xc3\x8en prezent, satul are 1.034 locuitori, preponderent ucraineni.\n_START_SECTION_\nEconomie\n_START_PARAGRAPH_\nLocuitorii satului Lichtental se ocup\xc4\x83 \xc3\xaen principal cu agricultura._NEWLINE_\xc3\x8en sat exist\xc4\x83 o Cas\xc4\x83 de Cultur\xc4\x83, cu o sal\xc4\x83 cu 300 de locuri, dou\xc4\x83 biblioteci, un dispensar, o gr\xc4\x83dini\xc8\x9b\xc4\x83, cinci magazine, un oficiu po\xc8\x99tal \xc8\x99i o agen\xc8\x9bie bancar\xc4\x83.'